CELEX: 52018PC0059
Language: sl
Date: 2018-02-09
Title: Predlog IZVEDBENI SKLEP SVETA o dovoljenju Republiki Latviji, da uvede poseben ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 9.2.2018
            COM(2018) 59 final
            2018/0024(NLE)
            Predlog
            IZVEDBENI SKLEP SVETA
            o dovoljenju Republiki Latviji, da uvede poseben ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija prejela 15. novembra 2017, je Latvija zaprosila za odstopanje od člena 193 direktive o DDV, da bi lahko uporabila mehanizem obrnjene davčne obveznosti za dobave igralnih konzol. V skladu s členom 395(2) direktive o DDV je Komisija z dopisom z dne 23. novembra 2017 o prošnji Latvije obvestila druge države članice. Komisija je z dopisom z dne 24. novembra uradno obvestila Latvijo, da ima vse informacije, potrebne za presojo prošnje.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Člen 193 direktive o DDV določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV).
               
            
            
               V skladu s členom 199a(1) direktive o DDV lahko države članice določijo, da je oseba, ki je dolžna plačati DDV na dobave iz navedenega člena, davčni zavezanec, kateremu se opravi dobava (mehanizem obrnjene davčne obveznosti). V okviru postopka obrnjene davčne obveznosti postane davčni zavezanec, kateremu se opravijo dobave, dolžan plačati DDV. Če ima ta davčni zavezanec pravico do popolnega odbitka, bi istočasno prijavil in odbil DDV, ki ustreza dobavi, tako da ne bi prišlo do nobenega dejanskega plačila DDV v državno blagajno. Dobave igralnih konzol so vključene v prvi odstavek člena 199a(h). 
            
            
               
                  Latvija ni uporabila možnosti iz člena 199a(1)(h) direktive o DDV in ne uporablja mehanizma obrnjene davčne obveznosti za dobave igralnih konzol. Vendar želi zaradi povečanja goljufij v sektorju igralnih konzol v državi v zadnjem času Latvija uvesti mehanizem obrnjene davčne obveznosti na področju domače dobave igralnih konzol. 
               
            
            
               Na podlagi člena 199a(1) direktive o DDV se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoj dvoletnega obdobja ni izpolnjen Latvija ne more uporabljati mehanizma obrnjene davčne obveznosti na podlagi tega člena. 
            
            
               Zato Latvija prosi za odstopanje od člena 193 direktive o DDV, da se ji dovoli uporaba mehanizma obrnjene davčne obveznosti za dobave igralnih konzol na podlagi člena 395 direktive o DDV. 
            
            
               Namen zaprošenega odstopanja je preprečiti goljufije na področju DDV v sektorju igralnih konzol. Na podlagi možnosti, ki so opredeljene v členu 199a(1)(c), (d) in (h), Latvija od 1. aprila 2016 uporablja mehanizem obrnjene davčne obveznosti za DDV za dobave mobilnih telefonov, tabličnih računalnikov, prenosnih računalnikov in naprav z integriranimi vezji. Ugotovljeno je bilo, da se je po uvedbi obrnjene davčne obveznosti za navedene dobave povečalo število goljufij na področju DDV v sektorju dobave igralnih konzol. Ti izdelki so dovzetni za goljufije, saj so razmeroma majhne velikosti z razmeroma visoko vrednostjo, poleg tega je spletno trgovanje z njimi dobro razvito.
            
            
               Latvija trdi, da je v sektorju dobave igralnih konzol izvedla revizije. V letu 2017 je bilo ugotovljeno, da v sektorju dobave igralnih konzol deluje 14 navideznih podjetij, kar predstavlja 6,4 % vseh podjetij v tem sektorju. V letu 2016 je od 219 davčnih zavezancev, ki delujejo v sektorju dobave igralnih konzol, osem zavezancev prijavilo DDV kot vstopni davek za transakcije z drugimi davčnimi zavezanci, ki so razvrščeni kot navidezna podjetja (3,7 % vseh zavezancev, ki so registrirani za plačilo DDV). Da bi preprečila goljufive dejavnosti gospodarskih subjektov, latvijska državna davčna uprava uporablja možnost izključitve teh subjektov iz registra zavezancev za plačilo DDV. V letu 2017 se je močno povečalo število obdavčljivih oseb, ki delujejo v tem sektorju in so bile izključene iz registra zavezancev za plačilo DDV, ki ga vodi državna davčna uprava. V prvih osmih mesecih leta je bilo 16 davčnih zavezancev, ki delujejo v sektorju, izključenih iz registra, kar znaša 88,9 % skupnega števila izključenih v letu 2016 (18 davčnih zavezancev). 
            
            
               V skladu z informacijami, ki jih je predložila Latvija, je ta sprejela več ukrepov za zmanjšanje goljufij na področju DDV in za boj proti njim. Tako na primer za blagajne veljajo nove zahteve, katerih namen je popolna onemogočitev izbrisa evidentiranih transakcij, v prijavi DDV je treba navesti podrobno razčlenitev transakcij, posebna pozornost se namenja tudi izboljšanju rutinskih kontrol in administrativnih ukrepov, poleg tega se uvaja obveznost za kreditne institucije in druge subjekte, da državno davčno upravo obveščajo o sumljivih transakcijah. Država razmišlja tudi o uvedbi elektronskih računov. Latvija kljub vsem tem ukrepom meni, da je vseeno potrebno uvesti mehanizem obrnjene davčne obveznosti za dobave igralnih konzol, da bi preprečila izgube prihodka iz DDV za javni proračun. 
            
            
               Dobava igralnih konzol velja za dovzetno za goljufije in je vključena v člen 199a(1)(h) direktive o DDV, skupaj s tabličnimi računalniki in prenosnimi računalniki. Če bi bil izpolnjen pogoj glede najkrajšega obdobja uporabe, bi se Latvija za uporabo mehanizma obrnjene davčne obveznosti lahko sklicevala na navedeni člen. 
            
            
               Zato se predlaga, da se dovoli odstopanje za čas veljavnosti člena 199a direktive o DDV. Odstopanje je zato predlagano do 31. decembra 2018, tj. do datuma izteka veljavnosti člena 199a direktive o DDV. 
            
            
               •Skladnost z veljavnimi predpisi s področja zadevne politike
            
            
               
                  Na podlagi člena 199a(1)(h) direktive o DDV se mehanizem obrnjene davčne obveznosti lahko uporabi za dobavo igralnih konzol. Več držav članic uporablja obrnjeno davčno obveznost in se pri tem sklicuje na to določbo
                     1
                  . Če bi bil izpolnjen pogoj najkrajšega obdobja dveh let, bi Latvija lahko uporabljala mehanizem obrnjene davčne obveznosti za dobavo igralnih konzol, ne da bi zaprosila za odstopanje na podlagi člena 395 direktive o DDV. 
               
               
                  Predlagani ukrep je torej v skladu z obstoječimi določbami direktive o DDV. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, se načelo subsidiarnosti ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju. 
            
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Latvije in zadeva le to državo članico.
               
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               •Ocena učinka
            
            
               Predlog izvedbenega sklepa je namenjen preprečevanju nekaterih oblik davčnih utaj ali izogibanja davkom v sektorju dobave igralnih konzol. Mehanizem obrnjene davčne obveznosti naj bi Latviji pomagal preprečiti nadaljnje širjenje goljufij na področju DDV pri dobavi igralnih konzol. Zato bo imel ukrep odstopanja potencialno pozitiven učinek. 
            
            
               Zaradi majhnega področja uporabe odstopanja in časovno omejene uporabe bo njegov učinek v vsakem primeru omejen.
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU. 
            
            
               5.DRUGI ELEMENTI
            
         
         
            
               Predlog vključuje samoderogacijsko klavzulo, ki je določena na 31. december 2018.
            
            
               2018/0024 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Latviji, da uvede poseben ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
               , 
            
            
               in zlasti člena 395(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 193 Direktive 2006/112/ES je vsak davčni zavezanec, ki dobavlja obdavčljivo blago ali opravlja obdavčljive storitve, po splošnem pravilu dolžan plačati davek na dodano vrednost (DDV) davčnim organom.
            
            
               (2)V skladu s členom 199a(1)(h) Direktive 2006/112/ES lahko države članice določijo, da je oseba, ki je dolžna plačati DDV na dobavo igralnih konzol, davčni zavezanec, kateremu se dobavi blago (mehanizem obrnjene davčne obveznosti). Latvija ni izkoristila te možnosti, čeprav uporablja mehanizem obrnjene davčne obveznosti za dobavo tabličnih računalnikov in prenosnih računalnikov na podlagi člena 199a(1)(h) navedene direktive.
            
            
               (3)Zaradi povečanja goljufij v sektorju igralnih konzol v državi v zadnjem času želi Latvija uvesti mehanizem obrnjene davčne obveznosti na področju domače dobave igralnih konzol. 
            
            
               (4)V skladu s členom 199a(1) Direktive 2006/112/ES se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoj dvoletnega obdobja ni izpolnjen, Latvija ne more uporabljati mehanizma obrnjene davčne obveznosti na podlagi člena 199a(1)(h) Direktive 2006/112/ES. 
            
            
               (5)V dopisu, ki ga je Komisija prejela 15. novembra 2017, je Latvija zaprosila za dovoljenje za uporabo ukrepa odstopanja od člena 193 navedene direktive, s katerim bi določila naročnika kot osebo, ki je dolžna plačati DDV za dobavo igralnih konzol. 
            
            
               (6)V skladu s členom 395(2) Direktive 2006/112/ES je Komisija z dopisom z dne 23. novembra 2017 obvestila druge države članice o prošnji Latvije. Komisija je z dopisom z dne 24. novembra 2017 uradno obvestila Latvijo, da ima vse informacije, potrebne za presojo prošnje. 
            
            
               (7)V skladu z informacijami, ki jih je predložila Latvija, se je število goljufij na področju DDV v sektorju dobave igralnih konzol povečalo, potem ko je država uvedla mehanizem obrnjene davčne obveznosti za dobavo mobilnih telefonov, tabličnih računalnikov, prenosnih računalnikov in naprav z integriranimi vezji. Igralne konzole so zlasti dovzetne za goljufije na področju DDV, saj so razmeroma majhne velikosti z razmeroma visoko vrednostjo, poleg tega je spletni trg zanje dobro razvit. Glede na informacije, ki jih je predložila Latvija, je država sprejela več konvencionalnih ukrepov za boj proti goljufijam na področju DDV. Vseeno Latvija meni, da je potrebno uvesti mehanizem obrnjene davčne obveznosti za dobavo igralnih konzol, da bi preprečila izgube prihodka iz DDV za javni proračun. 
            
            
               (8)Latviji bi bilo zato treba dovoliti, da za omejeno obdobje uporablja mehanizem obrnjene davčne obveznosti za dobavo igralnih konzol. 
            
            
               (9)Odstopanje nima negativnega vpliva na lastna sredstva Unije, pridobljena od DDV – 
            
         
         
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 193 Direktive 2006/112/ES se Latviji dovoli, da določi naročnika dobave kot osebo, ki je dolžna plačati DDV v primeru dobave igralnih konzol. 
            
            
               Člen 2
            
            
               Ta sklep začne učinkovati z dnem uradne obvestitve.
            
            
               Ta sklep preneha veljati 31. decembra 2018.
            
            
               Člen 3
            
            
               Ta sklep je naslovljen na Republiko Latvijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Glej seznam obvestil odbora za DDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        UL L347, 11.12.2006, str. 1.